**Ministru kabineta noteikumu projekta  
“Grozījumi Ministru kabineta 2015. gada 8. decembra noteikumos Nr. 705 “Valsts un Eiropas Savienības atbalsta piešķiršanas kārtība pasākumā “Zināšanu pārneses un informācijas pasākumi”””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis ir saskaņot Latvijas Lauku attīstības programmas 2014.–2020. gadam pasākuma **“Zināšanu pārneses un informācijas** pasākumi” atbalsta piešķiršanu un administrēšanu ar *de minimis* atbalsta uzskaites un piešķiršanas kārtību, kas stājās spēkā 2019. gada 1. jūnijā un ir obligāti piemērojama ar 2019. gada 1. jūliju. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2015. gada 8. decembra noteikumos Nr. 705 „V**alsts un Eiropas Savienības atbalsta piešķiršanas kārtība pasākumā “Zināšanu pārneses un informācijas pasākumi”””** (turpmāk – noteikumu projekts) ir sagatavots, pamatojoties uz Lauksaimniecības un lauku attīstības likuma 5. panta ceturto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015. gada 8. decembra noteikumi Nr. 705 „V**alsts un Eiropas Savienības atbalsta piešķiršanas kārtība pasākumā “Zināšanu pārnese un informācijas pasākumi””** (turpmāk – noteikumi Nr. 705) nosaka kārtību, kādā piešķir valsts un Eiropas Savienības atbalstu zināšanu pārneses un informācijas pasākumiem saskaņā ar Eiropas Parlamenta un Padomes 2013. gada 17. decembra Regulas (ES) Nr. [1305/2013](http://eur-lex.europa.eu/eli/reg/2013/1305?locale=LV) par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes regulu (EK) Nr. [1698/2005](http://eur-lex.europa.eu/eli/reg/2005/1698?locale=LV) (Eiropas Savienības Oficiālais Vēstnesis, 2013. gada 20. decembris, Nr. L 347) 14. pantu, kā arī Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L352) un Komisijas 2014. gada 25. jūnija Regulas (ES) Nr. 702/2014, ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu, (Eiropas Savienības Oficiālais Vēstnesis, 2014. gada 1. jūlijs, Nr. L193) 38. pantu.  Izvērtējot no Eiropas Lauksaimniecības fonda lauku attīstībai līdzfinansētās Latvijas Lauku attīstības programmas 2014.–2020. gadam atbalsta pasākuma **“Zināšanu pārneses un informācijas pasākumi” apakšpasākumam “Profesionālās izglītības un prasmju apguves pasākumi” (turpmāk – apakšpasākums)** noteiktās prasības, kā arī ņemot vērā Ministru kabineta 2018. gada 21. novembra noteikumus Nr. 715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapas paraugiem” (turpmāk – noteikumi Nr. 715), kas stājās spēkā 2019. gada 1. jūnijā, un noteikto obligāto pienākumu izmantot *de minimis* atbalsta uzskaites sistēmu *de minimis* atbalsta piešķiršanai ar 2019. gada 1. jūliju, ir konstatēts, ka nepieciešami grozījumi noteikumos Nr. 705.  *De minimis* atbalsta uzskaitei un piešķiršanai saskaņā ar regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) prasībām Zemkopības ministrija ir ņēmusi vērā Finanšu ministrijas skaidrojumus. 2015. gadā, skaņojot tiesību akta projektu “Valsts un Eiropas Savienības atbalsta piešķiršanas kārtība pasākumā “Zināšanu pārneses un informācijas pasākumi””, Finanšu ministrija atzinumos izteica šādus iebildumus:  “1) Ņemot vērā to, ka par komercdarbības atbalsta saņēmējiem var uzskatīt tikai tās personas, kas veic saimnieciskas aktivitātes, lūdzam precizēt noteikumu projektu, norādot, ka *de minimis* atbalstu, kas sniegts saskaņā ar Regulu Nr. 1407/2013, var attiecināt tikai uz tiem gala labuma guvējiem, kas ir uzskatāmi par saimnieciskas darbības veicējiem. (19.10.2015.)  2) Vienlaicīgi lūdzam noteikumu projekta 2.2.apakšpunktā norādīt, ka atbalsts saskaņā ar Komisijas (ES) regulu Nr.1407/2013 (2013.gada 18.decembris) par Līguma par Eiropas Savienības darbību 107. un 108.panta piemērošanu *de minimis* atbalstam tiks sniegts tikai noteikumu projekta 9.2.apakšpunktā minētajiem gala labuma guvējiem, kas izriet no noteikumu projekta 14.3.apakšpunkta. (09.11.2015.)”  Līdz ar Ministru kabineta 2018. gada 21. novembra noteikumu Nr. 715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” (turpmāk – noteikumi Nr. 715) stāšanos spēkā ir mainījies Finanšu ministrijas skaidrojums. Noteikumos Nr. 715 tiek lietots termins “komercsabiedrība”, kas atbilst Eiropas Savienības tiesu praksē lietotā jēdziena “uzņēmums” saturam, ar to saprotot jebkuru fizisku, juridisku personu neatkarīgi no juridiskās personas statusa. Kā Finanšu ministrija norāda anotācijā: “Minēto pamato arī Eiropas Komisijas 2014. gada 17. jūnija regulas Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – regula Nr. 651/2014) 1. pielikumā noteiktais, ka par uzņēmumu uzskata jebkuru saimnieciskās darbības subjektu neatkarīgi no tā juridiskās formas. Pie tiem cita starpā pieder pašnodarbinātas personas un ģimenes uzņēmumi, kas nodarbojas ar amatniecību vai veic citu darbību, kā arī personālsabiedrības un apvienības, kas regulāri ir iesaistītas saimnieciskajā darbībā.  Eiropas Savienības kontekstā lietotais termins tiek skaidrots arī Eiropas Kopienas tiesas lēmuma lietā Nr. C-41/90 Klaus Höfner 21. apsvērumā.  Ņemot vērā minēto, jēdziens “komercsabiedrība” ir vienlīdz attiecināms uz visām tautsaimniecības nozarēm un šī MK noteikumu projekta ietvaros aptver, tai skaitā, arī Lauksaimniecības un lauku attīstības likumā noteiktos subjektus.” Un “vairumā gadījumu sistēma uzkrās juridisku personu datus par saņemto *de minimis* atbalstu, tomēr, gadījumos, kad fiziska persona tikai plāno veikt saimniecisko darbību un šai darbībai tiks piešķirts *de minimis* atbalsts, tās personas dati ierobežotā apjomā arī tiks uzkrāti sistēmā.”  Ņemot vērā noteikumos Nr. 715 lietotos terminus (komercsabiedrība atbilstoši Komercdarbības atbalsta kontroles likuma 1. panta otrās daļas 5. punktam ir fiziskā persona, juridiskā persona vai šādu personu apvienība neatkarīgi no tās īpašuma formas un darbības veida, kura veic vai gatavojas veikt komercdarbību), noteikumos Nr. 705 tiek precizēts 9.2. apakšpunkts, svītrojot prasību par saimniecisko darbību, kas jāveic jau brīdī, kad gala labuma guvējs piesakās apakšpasākumam. Precizēta arī 14.3. apakšpunkta redakcija.  Turklāt tika precizēts Finanšu ministrijas skaidrojums, ņemot vērā noteikumos Nr. 715 noteikto, ka atbalsta pretendents ir fiziska vai juridiska persona, kura veic vai *plāno veikt* saimniecisko darbību un pretendē uz *de minimis* atbalstu saskaņā ar kādu no *de minimis* regulām. Skaidrojums sniegts klātienē 2018. gada decembra sanāksmes laikā, kā arī telefonsarunā. No skaidrojuma izriet, ka pasākuma “Zināšanu pārneses un informācijas pasākumi” apakšpasākumā “Profesionālās izglītības un prasmju apguves pasākumi” *de minimis* atbalstu, kas piešķirts saskaņā ar regulu Nr. [1407/2013](http://eur-lex.europa.eu/eli/reg/2013/1407/oj/?locale=LV), uzskaita, ņemot vērā darbību, par kuru tiek sniegts atbalsts, nevis gala labuma guvēja darbības jomu: *de minimis* atbalstu uzskaita, ja gala labuma guvējs piesakās un piedalās mācībās pārtikas ražošanas nozarē (Līguma par Eiropas Savienības darbību I pielikumā neminētu pārtikas produktu (izņemot zivsaimniecības produktus) ražošanā), nevis tad, kad gala labuma guvējs ir pārtikas ražošanas (Līguma par Eiropas Savienības darbību I pielikumā neminētu pārtikas produktu (izņemot zivsaimniecības produktus) ražošanas) nozarē iesaistīta juridiska vai fiziska persona (jo šis gala labuma guvējs var pieteikties un piedalīties arī mācībās, piemēram, lauksaimniecības nozarē). Ņemot vērā šo skaidrojumu un pieeju, ir nepieciešami grozījumi noteikumos Nr. 705.  Lai uzlabotu valsts un Eiropas Savienības atbalsta uzskaiti, ar grozījumiem noteikumu Nr. 705 2. punktā tiek noteikts, ka atbalsts attiecināms uz darbībām (mācību kursiem, demonstrējumiem, apmeklējumiem) lauksaimniecības, pārtikas produktu, izņemot zivsaimniecības produktu, ražošanas un mežsaimniecības nozarē, nevis uz gala labuma guvēju, kas iesaistīts konkrētajā nozarē.  Tā kā *de minimis* atbalsta uzskaite tiks nodrošināta centralizēti, izmantojot *de minimis* atbalsta uzskaites sistēmu saskaņā ar noteikumiem Nr. 715, noteikumos Nr. 705 tiek svītrots 12. punkts, kas bija nepieciešams, lai Lauku atbalsta dienests (turpmāk – LAD) varētu uzskaitīt *de minimis* atbalstu.  Zemkopības ministrija organizē iepirkumu par pakalpojuma nodrošināšanu un pieņem lēmumu par līguma slēgšanu, taču līgumslēdzējs ir LAD. Līgums tiek slēgts ar atbalsta pretendentu, kas apņemas nodrošināt pakalpojuma sniegšanu gala labuma guvējiem. Lai saņemtu finansējumu par pakalpojuma daļas īstenošanu, līguma izpildītājs (pakalpojuma sniedzējs) LAD iesniedz maksājuma pieprasījumu un pavaddokumentus.  Atbilstoši noteikumos Nr. 715 noteiktajai *de minimis* atbalsta uzsaites kārtībai un veidlapai tiek precizēts noteikumu Nr. 705 14.3. apakšpunkts, 26. punkts, kā arī svītrots 18.2. apakšpunkts un papildināts noteikumu Nr. 705 1. pielikums.  Ņemot vērā noteikumos Nr. 715 minēto, izdarīti grozījumi arī noteikumu Nr. 705 17. punktā. Šī punkta pašreizējā redakcija nosaka, ka LAD uzglabā un apkopo informāciju par piešķirto *de minimis* atbalstu.  Tā kā saskaņā ar noteikumu Nr.715 33. punktu Finanšu ministrija ir *de minimis* sistēmas turētāja un pārzine un 36. punktā jau ir noteikts pienākums Finanšu ministrijai *de minimis* sistēmā ievadītos datus glabāt 10 gadus no pēdējā *de minimis* atbalsta piešķiršanas dienas par attiecīgo programmu, noteikumu Nr.705 17. punkts tiek svītrots.  Atbalsta pretendenti elektroniski ir informēti par grozījumiem noteikumos Nr. 705 un neiebilst pret šādiem grozījumiem, un nav arī izteikuši komentārus par noteikumu projektu. Šajā grozījumu noteikumu projektā paredzētais regulējums ir tiešā cēloņsakarībā ar noteikumu Nr. 715 normām un Finanšu ministrijas skaidrojumiem, un Zemkopības ministrijai nav iespējas sagatavot cita veida grozījumus noteikumos Nr. 705.  Personām, kas jau ir saņēmušas *de minimis* atbalstu,, nepasliktināsies to tiesiski iegūtais stāvoklis. Tā kā *de minimis* atbalsts, kas piešķirams saskaņā ar regulu Nr. [1407/2013](http://eur-lex.europa.eu/eli/reg/2013/1407/oj/?locale=LV), piešķirts,, ņemot vērā spēkā esošo regulējumu, kas tika izstrādāts,, ievērojot Finanšu ministrijas skaidrojumus, tad piešķirtais atbalsts nav atceļams un uzskatāms par tiesiski piešķirtu.  Turklāt mācības pārtikas ražošanas nozarē (Līguma par Eiropas Savienības darbību I pielikumā neminētu pārtikas produktu (izņemot zivsaimniecības produktus) ražošanā) ir tikai neliela daļa no kopējā piedāvāto mācību klāsta. No apakšpasākuma “Profesionālās izglītības un prasmju apguves pasākumi” kopējā sabiedriskā finansējuma 8,9 miljoni *euro* kārtējā un divos iepriekšējos fiskālajos gados saskaņā ar regulu Nr. [1407/2013](http://eur-lex.europa.eu/eli/reg/2013/1407/oj/?locale=LV) ir piešķirts *de minimis* atbalsts 47,4 tūkstoši *euro* apmērā (pēc Lauku atbalsta dienesta datiem, 2017. gadā – 18,8 tūkstoši *euro*, 2018. gadā – 18,9 tūkstoši *euro*, 2019. gadā – 9,7 tūkstoši *euro*). Maksimālais *de minimis* atbalsts, ko ir saņēmis viens gala labuma guvējs kārtējā un divos iepriekšējos fiskālajos gados, ir 7,2 tūkstoši *euro*. Saskaņā ar regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) 3. panta 2. punktu kopējais *de minimis* atbalsts, ko viena dalībvalsts piešķīrusi vienam vienotam uzņēmumam, jebkurā triju fiskālo gadu periodā nepārsniedz 200 000 *euro*.  Kā skaidro Finanšu ministrija, ņemot vērā līdz 2019. gada 1. jūlijam spēkā esošo deklarāciju sistēmu, kurā *de minimis* atbalsts tika uzskaitīts papīra formā, pilnīga informācija par piešķirto *de minimis* atbalstu sistēmā būs pieejama tikai no 2022. gada 1. janvāra.  Noteikumu projektā ietvertajam regulējumam nav atpakaļejoša spēka, jo atbalsta pretendentu tiesiskā paļāvība tiks nodrošināta, normatīvajā aktā izdarītos grozījumus piemērojot tikai tām darbībām, kas tiks īstenotas pēc noteikumu projekta stāšanās spēkā. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un Lauku atbalsta dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertais tiesiskais regulējums ietekmēs pasākuma **“Zināšanu pārneses un informācijas pasākumi”** apakšpasākuma “Profesionālās izglītības un prasmju apguves pasākumi” gala labuma guvējus, kas ir juridiskas un fiziskas personas, kuras iesaistītas lauksaimniecības, pārtikas ražošanas vai mežsaimniecības nozarē, kā arī atbalsta pretendentus – juridiskās personās, kas atbilst atbalsta saņemšanas nosacījumiem un atbilstoši normatīvajiem aktiem par publisko iepirkumu tiek izvēlētas pakalpojuma sniegšanai. |
| 2. | Tiesiskā regulējuma ietekme uz tautsaimniecību un administratīvo slogu | Paredzēts administratīvā sloga samazinājums gala labuma guvējam, kā arī atbalsta pretendentam (pasākuma īstenotājam), jo, izmantojot *de minimis* atbalsta uzskaites sistēmu, tiks atvieglota informācijas iesniegšana. Tāpat tiks samazināts slogs LAD, lai, pildot savus uzdevumus, tas varētu pārliecināties par Eiropas Savienības līdzekļu izlietojuma pamatotību, ievērojot *de minimis* atbalsta robežlielumus. |
| 3. | Administratīvo izmaksu monetārs novērtējums | Administratīvās izmaksas mērķgrupai, ko veido fiziskas personas, gada laikā nepārsniegs 200 *euro*, bet mērķgrupai, ko veido juridiskās personas, gada laikā nepārsniegs 2000 *euro*. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |  |  |  |  |  |
| --- | --- | --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | | | |
| 1. | Saistības pret Eiropas Savienību | | | 1. Eiropas Parlamenta un Padomes (ES) 2013. gada 17. decembra Regula (EK) Nr. [1305/2013](http://eur-lex.europa.eu/eli/reg/2013/1305?locale=LV) par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes regulu (EK) Nr. [1698/2005](http://eur-lex.europa.eu/eli/reg/2005/1698?locale=LV) (Eiropas Savienības Oficiālais Vēstnesis, 2013. gada 20. decembris, Nr. L347) (turpmāk – Regula Nr. 1305/2013); 2. Komisijas 2014. gada 25. jūnija Regula (ES) Nr. 702/2014, ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu (Eiropas Savienības Oficiālais Vēstnesis, 2014. gada 1. jūlijs, Nr. L193) (turpmāk – Regula Nr. 702/2014); 3. Komisijas 2013. gada 18. decembra Regula (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L352) (turpmāk – Regula Nr. 1407/2013). | | | |
| 2. | Citas starptautiskās saistības | | | Nav | | | |
| 3. | Cita informācija | | | Nav | | | |
| **1.tabula**  **Tiesību akta projekta atbilstība ES tiesību aktiem** | | | | | | | |
| Attiecīgā ES tiesību akta datums, numurs un nosaukums | | 1) Regula Nr. 1305/2013;  2) Regula Nr. 702/2014;  3) Regula Nr. 1407/2013. | | | | | |
| A | | B | | | C | | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Vispārēja atsauce uz regulas Nr. 1305/2013 14. pantu | | Noteikumu projekta 1.punktā izteiktais noteikumu Nr. 705  2.1. apakšpunkts. | | | Ieviests pilnībā | | Neparedz stingrākas prasības kā ES tiesību normas |
| Vispārēja atsauce uz regulas Nr. 702/2014 38. pantu | | Noteikumu projekta  1. punktā izteiktais noteikumu Nr. 705 2.3. apakšpunkts. | | | Ieviests pilnībā | | Neparedz stingrākas prasības kā ES tiesību normas |
| Vispārējā atsauce uz Regulu Nr. 1407/2013 | | Noteikumu projekta 1.punktā izteiktais noteikumu Nr. 705 2.2.apakšpunkts. | | | Ieviests pilnībā | | Neparedz stingrākas prasības kā ES tiesību normas |
| Regulas Nr. 1305/2013 14. panta 2. punkta 1. daļa | | Tiesību akta vienība jau ir ieviesta ar noteikumu Nr. 705 9. punktu | | | Ieviests pilnībā | | Neparedz stingrākas prasības kā ES tiesību normas |
| Regula Nr. 1407/2013 3. panta 2. punkts | | Noteikumu projekta 7.punktā izteiktais noteikumu Nr. 705 26.punkts. | | | Ieviests pilnībā | | Neparedz stingrākas prasības kā ES tiesību normas |
| Regula Nr. 1407/2013 6. panta 4. punkts | | Noteikumu projekta 7.punktā izteiktais noteikumu Nr.705 26.punkts. | | | Ieviests pilnībā | | Neparedz stingrākas prasības kā ES tiesību normas |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Regulas Nr.1305/2013 normas ieviestas pilnībā, neparedzot stingrākas prasības. | | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Ministru kabineta noteikumu projekts sagatavots, ievērojot Eiropas Savienības normatīvajos aktos noteiktās prasības. | | | | | |
| Cita informācija | | Nav | | | | | |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | | Projekts šo jomu neskar. | | | | |
| A | | | B | | | C | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | |
| Projekts šo jomu neskar | | | Projekts šo jomu neskar. | | | Projekts šo jomu neskar. | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | | Projekts šo jomu neskar. | | | | |
| Cita informācija | | | Nav | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriešana |
| 2. | Sabiedrības līdzdalība projekta izstrādē | Informācija par noteikumu projektu no š.g. 14. līdz 24. maijam ievietota Zemkopības ministrijas tīmekļvietnes www.zm.gov.lv sadaļā “Sabiedriskā apspriešana”. |
| 3. | Sabiedrības līdzdalības rezultāti | Nozares nevalstiskās organizācijas un nozares pārstāvji atbalsta noteikumu projekta tālāku virzību.  Par tīmekļvietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās Zemkopības ministrija un Lauku atbalsta dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.  Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs K. Gerhards

Afremoviča 67027673

karina.afremovica@zm.gov.lv